รัฐบาลไทย-ข่าวทำเนียบรัฐบาล-รมช.ศธ."พล.อ.สุรเชษฐ์" ตรวจเยี่ยมศูนย์ประสานงานการผลิตและพัฒนากำลังคนอาชีวศึกษา เขตเศรษฐกิจพิเศษภาคตะวันออกฯ ที่ จ.ชลบุรี
วันอังคารที่ 7 พฤศจิกายน 2560
รมช.ศธ."พล.อ.สุรเชษฐ์" ตรวจเยี่ยมศูนย์ประสานงานการผลิตและพัฒนากําลังคนอาชีวศึกษา เขตเศรษฐกิจพิเศษภาคตะวันออกฯ ที่ จ.ชลบุรี
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ ตรวจเยี่ยมศูนย์ประสานงานการผลิตและพัฒนากําลังคนอาชีวศึกษาเขตพัฒนาพิเศษภาคตะวันออก (ศูนย์ย่อย) จังหวัดชลบุรี (EEC TVET Career Center : CHONBURI)
จังหวัดชลบุรี - พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ ตรวจเยี่ยมศูนย์ประสานงานการผลิตและพัฒนากําลังคนอาชีวศึกษาเขตพัฒนาพิเศษภาคตะวันออก (ศูนย์ย่อย) จังหวัดชลบุรี (EEC TVET Career Center : CHONBURI) ของวิทยาลัยเทคนิคสัตหีบ และวิทยาลัยเกษตรและเทคโนโลยีชลบุรี เมื่อวันจันทร์ที่ 6 พฤศจิกายน 2560
พล.อ.สุรเชษฐ์ ชัยวงศ์กล่าวมีใจความตอนหนึ่งว่า การเดินทางมาในครั้งนี้เพื่อต้องการมารับฟังผลการดําเนินงาน ข้อเสนอแนะ และปัญหาอุปสรรคต่าง ๆ เกี่ยวกับการดําเนินงานของศูนย์ประสานงานการผลิตและพัฒนากําลังคนอาชีวศึกษาเขตเศรษฐกิจพิเศษภาคตะวันออก (EEC) จังหวัดชลบุรี ซึ่งจัดตั้งขึ้นเพื่อรองรับนโยบายรัฐบาลในการพัฒนาพื้นที่บริเวณชายฝั่งทะเลตะวันออกของประเทศ 3 จังหวัด คือ ฉะเชิงเทรา ชลบุรี และระยอง ตามแผนยุทธศาสตร์พัฒนากําลังคนสนับสนุนเขตพัฒนาพิเศษภาคตะวันออก (พ.ศ.2560-2564) ของกระทรวงศึกษาธิการ เพื่อผลิตและพัฒนากําลังคนตามศักยภาพ บริบท จุดแข็ง และโอกาสในแต่ละพื้นที่ รวมทั้งดําเนินการให้สอดคล้องกับการประกาศยุทธศาสตร์ชาติ 20 ปี และแผนการศึกษาแห่งชาติ ระยะ 20 ปี พร้อมทั้งเป็นหน่วยงานหลักทํางานร่วมกับกระทรวงแรงงาน สํานักงานคณะกรรมการส่งเสริมการลงทุน (BOI) และหน่วยงานที่เกี่ยวข้อง ในการสํารวจการผลิตกําลังคนอาชีวศึกษาให้สอดคล้องกับแผนงานของรัฐบาล เพื่อเตรียมกําลังคนให้รองรับอุตสาหกรรมเป้าหมายในพื้นที่ EEC ด้วย
ซึ่งจากการรับฟังรายงานการดําเนินงานของวิทยาลัยเทคนิคสัตหีบ ในฐานะเป็นศูนย์ย่อยถือว่าการดําเนินงานมีความคืบหน้าไปมาก ทั้งการจัดการศึกษาในสาขาวิชากลุ่ม Local Need พร้อมเปิดหลักสูตรในสาขาวิชารองรับ 10 อุตสาหกรรมหลักภายใต้ความร่วมมือกับภาคเอกชน ทั้งอุตสาหกรรมยานยนต์สมัยใหม่ หุ่นยนต์เพื่ออุตสาหกรรม และอุตสาหกรรมการบินและโลจิสติกส์ พร้อมสํารวจความต้องการแรงงานอาชีวศึกษาในกลุ่มอุตสาหกรรม First S-Curve และ New S-Curve เพื่อวางแผนจัดการศึกษาและเชื่อมโยงระบบส่งต่อผู้เรียนร่วมกับสํานักงานส่งเสริมการศึกษานอกระบบและการศึกษาตามอัธยาศัย จังหวัดชลบุรี เพื่อเติมเต็มความรู้และทักษะให้ครบถ้วนตามหลักสูตร พร้อมที่จะส่งกําลังคนเข้าสู่โลกของการทํางานตรงตามความต้องการของสถานประกอบการ รวมทั้งวิทยาลัยเกษตรและเทคโนโลยีชลบุรี ยังได้เปิดหลักสูตรวิชาชีพสมรรถนะ (E to E) และหลักสูตรรองรับอุตสาหกรรมหลักในด้านต่าง ๆ อาทิ อุตสาหกรรมการท่องเที่ยวกลุ่มรายได้ดีและการท่องเที่ยวเชิงสุขภาพ อุตสาหกรรมการเกษตรและเทคโนโลยีชีวภาพ อุตสาหกรรมการแปรรูปอาหาร เป็นต้น เพื่อตอบสนองความต้องการยกระดับขีดความสามารถกําลังคนเพื่อไปพัฒนาอุตสาหกรรมในพื้นที่
จึงขอย้ําถึงความสําคัญในการดําเนินงานประการหนึ่งว่าศูนย์ประสานงานฯ ต้องประสานงานกับหน่วยงานที่เกี่ยวข้องในพื้นที่อย่างเต็มกําลังความสามารถ ซึ่งเป็นบทบาทหลักอยู่แล้ว ในส่วนของการทํางานให้ประสบความสําเร็จ จะต้องเน้นความเชื่อมโยงบูรณาการตลอดจนประสานงานอย่างแน่นแฟ้น ระหว่างสํานักงานอาชีวศึกษาจังหวัดและสํานักงาน กศน.จังหวัด เพื่อส่งต่อและเติมเต็มความรู้ให้กับผู้เรียนอย่างต่อเนื่อง พร้อมขยายให้เกิดความสมบูรณ์มากยิ่งขึ้น ในขณะเดียวกัน ก็ควรมีการทบทวนความต้องการอย่างต่อเนื่องเป็นระยะ ๆ เพื่อปรับและจัดการดําเนินงานการผลิตกําลังคนให้ตรงกับความต้องการของผู้ใช้ให้ได้มากที่สุด และสิ่งที่ย้ําอยู่เสมอก็คือ การสร้างการรับรู้ให้เกิดขึ้นอย่างกว้างขวางและทั่วถึง เพราะเรามิได้ทํางานเพียงลําพัง แต่ทํางานร่วมกับหน่วยงานอื่น ทั้งองค์กรหลัก หน่วยงานในกํากับ โรงเรียน สถานศึกษา กระทรวงต่าง ๆ โดยเฉพาะภาคเอกชน และประชาสังคม จึงควรที่จะต้องสร้างการรับรู้ให้เกิดความเข้าใจว่า ประชาชนจะได้รับประโยชน์จากการทํางานของภาครัฐ รัฐบาล และตอบโจทย์ตามยุทธศาสตร์การทํางาน ก็คือเรียนอาชีวะจบแล้ว มีงานทํา มีรายได้ และเป็นกําลังสําคัญในการพัฒนาประเทศ
ทั้งนี้ ในอนาคตจะต้องเตรียมปรับแผนการทํางานให้สอดรับกับแผนยุทธศาสตร์ระดับภาค ที่มีลักษณะการพัฒนาเป็นกลุ่มจังหวัด ซึ่งรวมการผลิตกําลังคนด้านอาชีวะไว้ด้วยแล้ว แต่จะมีมิติการทํางานกว้างกว่างานด้านเศรษฐกิจใน 3 จังหวัดของ EEC เท่านั้น แต่ก็ยังใช้ขั้นตอนและกระบวนการทํางานของ EEC เป็นต้นแบบขยายการทํางานในระดับภาคต่อไปได้
กลุ่มประชาสัมพันธ์ สํานักงานรัฐมนตรี ศธ.